ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΔΕΥΤΕΡΟΒΑΘΜΙΑ ΔΙΚΑΙΟΔΟΣΙΑ

*(Πολιτική Έφεση Αρ. 13/23)*

21 Δεκεμβρίου, 2023

[ΜΑΛΑΧΤΟΣ, ΙΩΑΝΝΙΔΗΣ, ΕΦΡΑΙΜ, Δ/στές]

ΕΦΕΣΗ ΚΑΤΑ ΤΗΣ ΑΠΟΦΑΣΗΣ ΤΟΥ ΑΝΩΤΑΤΟΥ ΔΙΚΑΣΤΗΡΙΟΥ ΣΤΗΝ ΠΡΩΤΟΔΙΚΗ ΠΡΟΝΟΜΙΑΚΗ ΤΟΥ ΔΙΚΑΙΟΔΟΣΙΑ ΣΤΗΝ ΠΟΛΙΤΙΚΗ ΑΙΤΗΣΗ ΑΡ. 141/2023.

ΥΠΟ ΤΟΝ ΤΙΤΛΟ:

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΩΝ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΕΣ ΔΙΑΤΑΞΕΙΣ) ΝΟΜΩΝ ΤΟΥ 1964 ΈΩΣ (ΑΡ.3) ΤΟΥ 2022.

ΚΑΙ

ΑΝΑΦΟΡΙΚΑ ΜΕ ΤΟΥΣ ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟΥΣ ΚΑΝΟΝΙΣΜΟΥΣ ΤΟΥ 2018 ΚΑΙ 2023.

ΚΑΙ

ΑΝΑΦΟΡΙΚΑ ΜΕ ΤΗΝ ΑΠΟΦΑΣΗ ΗΜΕΡΟΜΗΝΙΑΣ 15/11/2023 ΠΟΥ ΕΚΔΟΘΗΚΕ ΑΠΟ ΤΟ ΑΝΩΤΑΤΟ ΔΙΚΑΣΤΗΡΙΟ ΥΠΟ ΤΗΝ ΠΡΩΤΟΔΙΚΗ ΠΡΟΝΟΜΙΑΚΗ ΤΟΥ ΔΙΚΑΙΟΔΟΣΙΑ.

*Α. Χρίστου μαζί με κ.κ. Ν. Ζένιου και Μ. Καζάκο*, *για Α. Χρίστου & Συνεργάτες Δ.Ε.Π.Ε.*, για τον Εφεσείοντα.

**ΜΑΛΑΧΤΟΣ, Δ.:** Η απόφαση του Δικαστηρίου είναι ομόφωνη και

θα δοθεί από την Εφραίμ, Δ.

**Α Π Ο Φ Α Σ Η**

**ΕΦΡΑΙΜ, Δ.:** Η παρούσα Έφεση στρέφεται εναντίον απόφασης με την οποία απερρίφθη αίτηση για τη χορήγηση άδειας για καταχώριση δια κλήσεως αίτησης για την έκδοση προνομιακού εντάλματος Certiorari για την ακύρωση του εντάλματος έρευνας της οικίας του Εφεσείοντος ημερ. 19.9.2023.

Το ένταλμα είχε εκδοθεί στη βάση διαπίστωσης εύλογης υπόνοιας πως εντός αυτής φυλάσσονταν ναρκωτικές ουσίες. Το πρωτόδικο Δικαστήριο κατέληξε ότι, με βάση την ένορκη μαρτυρία που συνόδευε την αίτηση για την έκδοση του εντάλματος, «*τα γεγονότα όπως είχαν τεθεί υπόψιν του Δικαστηρίου και η εξέλιξη τους, επέτρεπαν τη σύνδεση της ως άνω κατοικίας με τα προς αναζήτηση αντικείμενα κατά τον τρόπο που προβλέπεται τούτο στα άρθρα 27 του Κεφ. 155*».

Ενώπιον μας ο Εφεσείων βασικά επανέλαβε τις θέσεις τις οποίες είχε προβάλει και ενώπιον του πρωτόδικου Δικαστηρίου, ήτοι ότι υπάρχει συζητήσιμο ζήτημα και εγείρεται εκ πρώτης όψεως υπόθεση πως η μαρτυρία δεν ήταν ικανή να δημιουργήσει την απαιτούμενη από το νόμο εύλογη υπόνοια σύνδεσης της οικίας με ναρκωτικές ουσίες.

Οι αρχές που διέπουν τη χορήγηση άδειας για καταχώριση αίτησης για έκδοση προνομιακού εντάλματος Certiorari έχουν επανειλημμένα αναφερθεί στις αποφάσεις του Ανωτάτου Δικαστηρίου. Αυτή η δικαιοδοσία ασκείται με ιδιαίτερη φειδώ, κατά προνόμιο, όταν διαπιστώνεται έλλειψη ή υπέρβαση δικαιοδοσίας, έκδηλη νομική πλάνη, δόλος, προκατάληψη ή μη τήρηση των κανόνων της φυσικής δικαιοσύνης. Το βάρος να καταδείξει εκ πρώτης όψεως συζητήσιμη υπόθεση βρίσκεται στους ώμους του αιτητή. Σχετικά παραπέμπουμε στην υπόθεση ***Αναφορικά με την Αίτηση του Πέτρου Ευδόκα (2016) 1(Γ) Α.Α.Δ. 3018***.

Σύμφωνα με το ***άρθρο 27*** του ***περί Ποινικής Δικονομίας Νόμου, Κεφ. 155***, και όπως λέχθηκε στην υπόθεση ***Αναφορικά με την Αίτηση του Συνδέσμου για Πρόληψη της Βίας στα Γήπεδα (1997) 1(Β) Α.Α.Δ. 1014***, για να εκδοθεί ένα ένταλμα έρευνας θα πρέπει να στοιχειοθετηθεί η ύπαρξη εύλογης αιτίας, συναρτημένης προς τα αντικείμενα για τα οποία επιδιώκεται η ανεύρεση, ώστε να τεκμηριώνεται η απαραίτητη προϋπόθεση δικαιοδοτικής φύσεως. Στην υπόθεση ***Αναφορικά με την Αίτηση του Σιακαλλή (Αρ. 1) (2001) 1 Α.Α.Δ. 282***, τονίστηκε ότι το ***άρθρο 27*** του ***Κεφ. 155*** επιτακτικά συνδέει τα αντικείμενα τα οποία εύλογα πιστεύεται ότι συνδέονται με ποινικό αδίκημα με τον τόπο για τον οποίο ζητείται το ένταλμα και όχι γενικά με το πρόσωπο του υπόπτου. Μόνο όπου η μαρτυρία είναι τέτοια ώστε να δικαιολογεί συγκεκριμένη και εύλογη υποψία ότι το αντικείμενο βρίσκεται στην οικία ή άλλο τόπο, και όχι απλώς γενική και αόριστη υπόθεση ότι θα μπορούσε να βρίσκεται εκεί, προκύπτει επαρκής σύνδεση με την οικία ή άλλο τόπο του οποίου ζητείται η έρευνα. Η εν λόγω υπόθεση υιοθετήθηκε στην υπόθεση ***Ανδρέου v. Δημοκρατίας, Πολ. Έφεση Αρ. 103/2020, ημερ. 21.4.2021***.

Στον όρκο που συνόδευε το ένταλμα, αναφέρετο πως είχε ληφθεί πρόσφατη πληροφορία στην ΥΚΑΝ ότι ο Εφεσείων ο οποίος διέμενε στην συγκεκριμένη λυόμενη κατοικία ασχολείτο με την εμπορία και διακίνηση ναρκωτικών, ήτοι κάνναβης και κοκαΐνης. Σύμφωνα πάντα με τον όρκο, για σκοπούς διερεύνησης της πληροφορίας η οικία του Εφεσείοντος τέθηκε υπό παρακολούθηση, όπως έγινε και στις 19.9.2023, όταν «*περί ώρα 18:10 θεάθηκε το όχημα ενοικιάσεως με αριθμό εγγραφής … να έρχεται στην οικία με οδηγό τον [Εφεσείοντα] και συνοδηγό μια κοπέλα. Μετά πάροδο δεκαπέντε λεπτών το πιο πάνω όχημα με οδηγό τον [Εφεσείοντα] και συνοδηγό την κοπέλα αναχώρησαν από την οικία και κατευθύνθηκαν προς Λευκωσία*». Σε κάποιο σημείο εισήλθαν στο κοιμητήριο του χωριού Πέρα Ορεινής όπου παρέμειναν για λίγα λεπτά και δεν υπήρχε οπτική επαφή από τα μέλη της ΥΚΑΝ που βρίσκονταν στο σημείο. Μόλις εξήλθαν από τον χώρο του κοιμητηρίου, δόθηκαν οδηγίες για ανακοπή του οχήματος για έρευνα όπου είναι δυνατό. Περί τις 20:10 το όχημα ανακόπηκε παρά την έξοδο Πέρα Χωρίου Νήσου, όπου ανευρέθηκε στην κατοχή τους ποσότητα ναρκωτικών, ήτοι κάνναβη συνολικού βάρους 1224 γρ., ζυγαριά ακριβείας με ίχνη άσπρης σκόνης όμοια με κοκαΐνη, ένα καλαμάκι κλειστό δια καψίματος με άγνωστη ουσία και το χρηματικό ποσό των €585, τα οποία παραλήφθηκαν για εξετάσεις. Όπως αναφέρεται στον όρκο, ανακρινόμενος προφορικά ο Εφεσείων αρνήθηκε ότι διαμένει στην εν λόγω κατοικία και έδωσε άλλη διεύθυνση διαμονής.

Το πρωτόδικο Δικαστήριο αναφέρθηκε στις πρόνοιες του ***άρθρου 27*** του ***Κεφ. 155*** και στις νομικές αρχές που διέπουν την έκδοση ενταλμάτων έρευνας, τονίζοντας τη σημασία της συνταγματικής κατοχύρωσης και διασφάλισης του απαραβίαστου της κατοικίας σύμφωνα με το ***Άρθρο 16.1*** του ***Συντάγματος***.

Το πρωτόδικο Δικαστήριο θεώρησε πως τα γεγονότα και στοιχεία που είχαν τεθεί ενώπιον του, συνολικά θεωρούμενα, δικαιολογούσαν τη διασύνδεση του συγκεκριμένου χώρου με τα αντικείμενα για τα οποία εκδόθηκε το ένταλμα. Συγκεκριμένα, αναφέρθηκε στη διακριτική παρακολούθηση της συγκεκριμένης κατοικίας, αποτέλεσμα πρόσφατης πληροφορίας, σε συνδυασμό με την αλληλλουχία και εξέλιξη των γεγονότων κατά τον ουσιώδη χρόνο. Αυτές συνίσταντο στην «*έλευση και παραμονή*» του Εφεσείοντος στη συγκεκριμένη οικία για δεκαπέντε λεπτά μέχρι την αναχώρηση του και, παρά τη μεσολάβηση της σύντομης στάσης στο κοιμητήριο, μέχρι την αποκοπή του οχήματος για σκοπούς έρευνας. Επιπλέον το πρωτόδικο Δικαστήριο έλαβε υπόψη την έρευνα που έλαβε χώρα αργότερα την ίδια μέρα, κατά την οποία ανευρέθηκαν ελεγχόμενα φάρμακα και ότι, μετά την ανεύρεση των ναρκωτικών και αφού ο Εφεσείων οδηγήθηκε στα γραφεία της ΥΚΑΝ, στα πλαίσια προφορικής του ανάκρισης, αρνήθηκε πως διέμενε στην εν λόγω οικία.

Βασικά το πρωτόδικο Δικαστήριο θεώρησε πως το σύνολο και η όλη εξέλιξη των γεγονότων ήταν ικανά να συνδέσουν την κατοικία με τα προς αναζήτηση αντικείμενα.

Με βάση το περιεχόμενο του όρκου, σημειώνουμε πως δεν διευκρινίζεται κατά πόσο ο Εφεσείων και ή η συνοδηγός εισήλθαν εντός της οικίας και γενικότερα δεν δίδεται περιγραφή της στάσης και συμπεριφοράς τους κατά το χρονικό διάστημα παραμονής του οχήματος εκεί. Για σκοπούς της αίτησης για χορήγηση άδειας, θεωρούμε ότι με βάση το σύνολο της τεθείσας μαρτυρίας, τεκμηριωνόταν συζητήσιμη υπόθεση που να δικαιολογούσε τη χορήγηση της αιτούμενης άδειας.

Ως εκ τούτου η Έφεση επιτυγχάνει και η πρωτόδικη απόφαση παραμερίζεται. Παρέχεται κατ’ ακολουθία άδεια στον Εφεσείοντα να καταχωρίσει εντός 15 ημερών από σήμερα αίτηση δια κλήσεως για την έκδοση προνομιακού εντάλματος Certiorari για την ακύρωση του εντάλματος έρευνας της κατοικίας του ημερ. 19.9.2023.

Εφόσον η αίτηση καταχωριστεί ως ανωτέρω, ο Πρωτοκολλητής να την ορίσει για οδηγίες σε συνεννόηση με τον αδελφό Δικαστή ενώπιον του οποίου θα τεθεί προς εκδίκαση.

Χ. ΜΑΛΑΧΤΟΣ, Δ.

Ι. ΙΩΑΝΝΙΔΗΣ, Δ.

Ε. ΕΦΡΑΙΜ, Δ.

/κβπ